บลจ.กรุงไทย เปิดกองตราสารหนี้อายุ 6 เดือนชูผลตอบแทน 1.5% ต่อปี ขาย 21-27 ก.ย.นี้
บลจ.กรุงไทย เปิดกองตราสารหนี้อายุ 6 เดือน ชูผลตอบแทน 1.5% ต่อปี ขาย 21-27 ก.ย.นี้
21 ก.ย. 2559

นางชวินดา หาญรัตนกูล กรรมการผู้จัดการ บริษัทหลักทรัพย์จัดการกองทุนกรุงไทย จำกัด หรือ บลจ.กรุงไทย เปิดเผยว่า บริษัทจะเปิดจำหน่ายกองทุนเปิดกรุงไทยตราสารหนี้ เอฟไอเอฟ 114 (KTFF114) อายุ 6 เดือน ตั้งแต่วันที่ 21-27 กันยายน 2559 เน้นลงทุนในตราสารหนี้ต่างประเทศ  ประเภทเงินฝากประจำ Bank of China (Macau), PT BANK RAKYAT INDONESIA (PERSERO) Tbk, Agricultural Bank of CHINA, Ahli Bank QSC และตั๋วเงินคลังประเทศญี่ปุ่น คาดผลตอบแทนประมาณ 1.50% ต่อปี
นอกจากนี้ ยังอยู่ในระหว่างการเปิดจำหน่ายกองทุนเปิดกรุงไทยประจำ 3 เดือน คุ้มครองเงินต้น 1 (KTFIX3M1)  เสนอขายถึงวันที่ 23 กันยายน 2559  อายุ 3 เดือน เน้นลงทุนในพันธบัตรรัฐบาลทั้ง 100%  ผลตอบแทนประมาณ 1.10% ต่อปี
โดยในสัปดาห์นี้ปัจจัยหลักที่ต้องติดตาม จะเป็นเรื่องนโยบายทางการเงิน ของธนาคารกลางญี่ปุ่น ( BOJ) และธนาคารกลางสหรัฐ (FED) ที่จะมีการประชุมกันในช่วงกลางสัปดาห์นี้  ซึ่งผลของการประชุมจะกำหนดทิศทางของค่าเงินและตลาดการเงินในช่วงที่เหลือของปีนี้ ด้านธนาคารแห่งประเทศไทย (ธปท.) มีมติคงอัตราดอกเบี้ยนโยบายไว้ที่ 1.5% และมีการปรับประมาณการณ์ตัวเลขผลิตภัณฑ์มวลรวมภายในประเทศ (GDP) ของปีนี้ จาก3.1% เป็น 3.2%  เนื่องจากภาคการบริโภคในไตรมาส 2 ดีขึ้น
สำหรับอัตราผลตอบแทนพันธบัตรรัฐบาลในประเทศ โดยรวมมีการปรับตัวเพิ่มขึ้นจากความกังวลของการประชุม BOJ และ FED รวมถึงผลของการคงอัตราดอกเบี้ยนโยบายของธนาคารแห่งประเทศไทย ไว้ที่ 1.5% โดยอายุ 2 ปี ปรับเพิ่มขึ้น 0.01% อยู่ที่ 1.57% อายุ 5 ปี ปรับเพิ่มขึ้น 0.04% และอายุ 10 ปี ปรับเพิ่ม 0.09% อยู่ที่ 2.22 % ด้านอัตราผลตอบแทนพันธบัตรรัฐบาลสหรัฐปรับตัวลดลง ในตราสารหนี้ระยะสั้น และกลาง ประมาณ 0.03% ในรุ่นอายุ 2 ปีและ 5 ปี ส่วนอายุ 10 ปี ปรับตัวเพิ่มขึ้น 0.02% อยู่ที่ 1.69%